**Dawda Bah** (s. 12. marraskuuta 1983 Banjul, Gambia) on gambialainen uransa päättänyt jalkapalloilija. Hän siirtyi Suomeen vuonna 2005 pelaten aluksi Kokkolan Palloveikoissa, josta Bah siirtyi kesällä 2007 Veikkausliigassa pelaavaan Helsingin Jalkapalloklubiin. Sieltä hän siirtyi elokuussa 2011 saksalaiseen Augsburgiin. Maaliskuussa 2013 Bah siirtyi Kuopion Palloseuraan, ja vuoden kuluttua huhtikuussa Myllykosken Palloon. Tämän jälkeen hän palasi vielä Kokkolan Palloveikkoihin, jossa päätti uransa kauden 2016 pätteeksi. Bah pelasi urallaan myös yhdeksän ottelua Gambian maajoukkueessa.

Ura
---

Bah aloitti uransa kotimaassaan Banjul Hawksissa, josta siirtyi Kokkolan Palloveikkoihin kesällä 2005. KPV:ssa Bah ihastutti taitavilla harhautuksilla ja komeilla maaleillaan. Häntä pidettiin yhtenä Ykkösen parhaimmista pelaajista. Bah pelasi kaksi kokonaista kautta KPV:n riveissä ja teki näiden aikana yhteensä 27 maalia Ykkösessä. Kauden 2007 hän aloitti KPV:ssä. Alkukauden peleissä Bah esiintyi aneemisesti kuten koko joukkue. Syynä pidettiin tulevaa siirtoa suurempaan seuraan.

Bah'lle oli jo pitkään etsitty suurempaa seuraa Veikkausliigasta tai ulkomailta. Loppuvuodesta 2006 Bah kävi Norjan Tippeligaen-seura Odd Grenlandin testissä, mutta ei saanut sopimusta. Valkovenäläinen pääsarjaseura FC MTZ-RIPO oli jo aiemmin tarjonnut KPV:lle 200 000 euroa Bah'sta, mutta Bah ei halunnut siirtyä ja siirto jäi toteutumatta. Tammikuussa 2007 Bah kävi algerialaisen USM Blidan testissä, mutta siirto kaatui, kun seurat eivät päässeet sopuun siirtosummasta. Heinäkuussa 2007 Veikkausliiga-seura HJK ilmoitti tehneensä loppukautta koskevan vuokrasopimuksen KPV:n kanssa ja Bah siirtyi Helsinkiin. Sopimuksessa oli myös osto-optio. Bah'han oli kiinnostusta myös Tanskan pääsarjasta.

Bah teki HJK-debyytissään maalin UEFA Cupin karsintaottelussa luxemburgilaista FC Etzellaa vastaan. Veikkausliigadebyytissään 26. heinäkuuta 2007 Bah onnistui maalinteossa MYPAa vastaan. Kaudella 2008 hän teki 25 liigaottelussa 8 maalia ja sai tilille 8 syöttöä. Bah voitti Suomen Cupin vuonna 2008. HJK:n mestaruuskaudella 2009 Bah teki 25 ottelussa 8 maalia. Kausi 2010 ei ollut Bahilta edelliskausien tasoinen, 24 ottelussa syntyi vain kolme maalia. Tästä huolimatta hän voitti kauden päätteeksi Suomen mestaruuden.

Syyskuussa 2010 Bah teki HJK:n kanssa kaksivuotisen jatkosopimuksen. Elokuussa 2011 Bah siirtyi kesken kauden Bundesliigaan FC Augsburgiin. Hän ehti pelata HJK:ssa 101 ottelua, joissa hän teki 19 maalia.

Bah debytoi Augsburgissa 9. syyskuuta 2011 Bundesliigan ottelussa Bayer Leverkusenia vastaan. Hän tuli kentälle vaihtopelaajana. Ottelu jäi hänen ainoakseen Bundesliigassa. Hän oli pitkään sivussa leikkausta vaatineen polvivamman vuoksi, eikä kuntoutumisensa jälkeen ollut kuin kerran joukkueen vaihtopenkillä. Augsburg purki hänen sopimuksensa tammikuussa 2013.

Maaliskuussa 2013 Bah palasi Suomeen ja Veikkausliigaan tehtyään yksivuotisen sopimuksen Kuopion Palloseuran kanssa. Hän pelasi joukkueessa 24 liigaottelua ja teki viisi maalia. Lisäksi hän edusti joukkuetta Suomen Cupissa. KuPS pelasi turnauksen loppuottelussa, mutta hävisi mestaruuden Rovaniemen Palloseuralle maalein 1–2. Huhtikuussa 2014 Bah teki niin ikään yksivuotisen sopimuksen Myllykosken Pallon kanssa. Yhden MYPAssa vietetyn kauden jälkeen Bah palasi KPV:n riveihin, jossa hän pelasi yhden kauden Kakkosta ja yhden Ykköstä ennen lopettamistaan kauden 2016 päätteeksi.

Maajoukkueura
-------------

Bah edusti urallaan myös Gambian maajoukkuetta. Hän debytoi maajoukkueessa 9. huhtikuuta 2000 ottelussa Marokkoa vastaan. Bah edusti maataan vuosien 2002 ja 2006 MM-karsinnoissa. Kaikkiaan Bah pelasi 9 maaottelua, joissa hän teki kaksi maalia.

Pelityyli
---------

Bah pystyi pelaamaan hyökkääjän lisäksi keskikenttäpelaajana tai laitalinkkinä. Hän oli erittäin vahva haasto- ja 1 vs. 1 -tilanteissa. Monipuolisuuden vuoksi Bah'lla oli myös hyvä pelikäsitys. Hän oli myös hyvä pääpelaaja. Bah oli ulottuva ja monipuolinen pelaaja, joka oli teknisesti taitava ja omasi hyvän pelilukutaidon ja suojasi erinomaisesti palloa.

Yksityiselämä
-------------

Bah'n ura Kokkolassa oli katketa kahteen rasistiseen hyökkäykseen ennen kautta 2006. Syyskuussa 2009 Urheilulehti uutisoi Bah'n ja HJK:n päävalmentaja Antti Muurisen välille syntyneen välirikkoa, kun Muurinen asetti Bah'n aloittaman ramadanin cup-ottelun tappion syyksi. Bah kiisti kuitenkin riidan.

Saavutukset
-----------

* Suomen mestaruus: 2009, 2010, 2011
* Suomen Cup 2008, 2011
* Ykkösen maalikuningas 2005 (16 maalia)

Lähteet
-------

1. 1 2  Dawda Bah Kokkolasta HJK:hon  11.7.2007. Ilta-Sanomat.  Arkistoitu 30.9.2007. Viitattu 18.6.2011.
2. ↑  Perinteitä, haaveita ja futiskulttuuria (Arkistoitu sivu Internet Archivessa)  28.8.2007. Futismaailma.com.  Arkistoitu 26.12.2007. Viitattu 25.4.2014.
3. ↑  Per Steinar Markussen: Odd går ikke for Bah i denne omgang *Fotballmagasinet.no*.  27.10.2006.  Arkistoitu 28.4.2014. Viitattu 28.4.2014. (norjaksi)
4. 1 2  Larros, Heini: Dawda Bah City.fi. Viitattu 18.6.2011.
5. ↑  Järviö, Timo: Klubin voitto kovan työn takana  19.7.2007. Helsingin Sanomat.  Arkistoitu 26.4.2014. Viitattu 18.6.2011.
6. ↑  VL-ennätykset: Debyytti ja maali  16.4.2010. SuomiFutis. Viitattu 25.4.2014.
7. 1 2  17 Bah (Arkistoitu sivu Internet Archivessa) Helsingin Jalkapalloklubi.  Arkistoitu 28.9.2011. Viitattu 25.4.2014.
8. ↑  Dawda Bah jatkaa kaksi vuotta HJK:ssa  2.9.2010. Yle.fi. Viitattu 18.6.2011. [vanhentunut linkki]
9. ↑  Kolmannen HJK-tähden lähtö varmistui  30.8.2011. Helsingin Sanomat. Viitattu 31.8.2011. [vanhentunut linkki]
10. ↑  Dawda Bah > Bundesliga 2011/2012 weltfussball.de. Viitattu 14.9.2011. (saksaksi)
11. ↑  Camara, Baboucarr: AUGSBURG TERMINATES DAWDA BAH’S CONTRACT  28.1.2013. Daily Observer.  Arkistoitu 26.4.2014. Viitattu 25.4.2014.
12. 1 2  Dawda Bah, Performance data for season 2013 Transfermarkt. Viitattu 25.4.2014. (englanniksi)
13. ↑  Monipuolinen Dawda Bah KuPSiin  8.3.2013. Kaleva.fi. Viitattu 25.4.2014.
14. ↑  Kokko ratkaisi Suomen Cupin RoPSille  29.9.2013. Veikkausliiga.com. Viitattu 25.4.2014.
15. ↑  Dawda Bah MyPan paitaan  14.4.2014. Kouvolan Sanomat.  Arkistoitu 26.4.2014. Viitattu 25.4.2014.
16. 1 2  Dawda Bah Transfermarkt. Viitattu 25.4.2014. (englanniksi)
17. ↑  Gambia - Marokko FIFA.com.  Arkistoitu 24.5.2012. Viitattu 18.6.2011. (englanniksi) [vanhentunut linkki]
18. ↑  Dawda BAH FIFA.com.  Arkistoitu 25.4.2014. Viitattu 18.6.2011. (englanniksi)
19. ↑  KPV:n Dawda Bahia ahdisteltiin  5.4.2006. KP24. Viitattu 18.6.2011.
20. ↑  HJK-valmentaja Muurista syljettiin, syynä ehkä ramadan-kommentti  22.9.2009. Helsingin Sanomat.  Arkistoitu 27.9.2009. Viitattu 18.6.2011.
21. ↑  HJK kiistää tähtipelaajan ja Antti Muurisen välirikon  10.9.2009. Ilta-Sanomat. Viitattu 18.6.2011. [vanhentunut linkki]

Aiheesta muualla
----------------

* Dawda Bah Transfermarkt-sivustolla (englanniksi)
* Dawda Bah Veikkausliigan sivuilla